Document ID: 32011R0996

РЕГЛАМЕНТ ЗА ИЗПЪЛНЕНИЕ (ЕС) № 996/2011 НА КОМИСИЯТА
от 7 октомври 2011 година
за изменение на регламенти (ЕО) № 657/2008, (ЕО) № 1276/2008 и Регламент за изпълнение (ЕС) № 543/2011 относно задълженията за уведомление в рамките на общата организация на селскостопанските пазари
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 102, член 103з, член 170, буква в) и член 192, параграф 2 във връзка с член 4 от него,
като има предвид, че:
(1)
Регламент (ЕО) № 792/2009 на Комисията от 31 август 2009 г. за установяване на подробни правила за нотифицирането на Комисията от страна на държавите-членки на информацията и документите във връзка с прилагането на общата организация на пазарите, режима на директните плащания, насърчаването на продажбата на селскостопански продукти и правилата, приложими за най-отдалечените райони и малките острови в Егейско море (2) предвижда общи правила за съобщаване на информация и предаване на документи от компетентните органи на държавите-членки на Комисията. Тези правила обхващат по-специално задължението за държавите-членки да използват информационните системи, предоставени от Комисията, и заверяването на правата на достъп на органите или отделните лица, упълномощени да изпращат уведомления. Освен това в посочения регламент са формулирани общи принципи, приложими за информационните системи, така че те да гарантират автентичността, целостта и четливостта на документите във времето и да осигуряват защита на личните данни.
(2)
Съгласно Регламент (ЕО) № 792/2009 задължението за използване на информационните системи в съответствие с посочения регламент трябва да бъде предвидено в регламентите, установяващи специфично задължение за уведомление.
(3)
Комисията разработи информационна система, която позволява управлението по електронен път на документи и процедури в рамките на собствените вътрешни работни процедури, както и в своите отношения с органите, участващи в общата селскостопанска политика.
(4)
Чрез тази система могат да бъдат изпълнени няколко задължения за уведомление в съответствие с Регламент (ЕО) № 792/2009, и по-специално - предвидените в Регламент (ЕО) № 657/2008 на Комисията от 10 юли 2008 година за определяне на подробни правила за прилагане на Регламент (ЕО) № 1234/2007 на Съвета по отношение на отпускането на помощ от Общността за доставяне на мляко и някои млечни продукти на учениците в учебните заведения (3), в Регламент (ЕО) № 1276/2008 на Комисията от 17 декември 2008 година относно контрола чрез физически проверки върху износа на селскостопански продукти, за които са отпуснати възстановявания или други суми (4) и в Регламент за изпълнение (ЕС) № 543/2011 на Комисията от 7 юни 2011 година за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (5).
(5)
В интерес на ефикасното администриране и предвид натрупания опит някои уведомления следва да бъдат опростени и уточнени в посочените регламенти.
(6)
Регламенти (ЕО) № 657/2008, (ЕО) № 1276/2008 и Регламент за изпълнение (ЕС) № 543/2011 следва да бъдат съответно изменени.
(7)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Член 17 от Регламент (ЕО) № 657/2008 се заменя със следния текст:
„Член 17
Уведомления
1. До 31 януари след предходния период от 1 август до 31 юли държавите-членки представят на Комисията следната информация, разбита по заявители, както е посочено в член 6 от настоящия регламент:
а)
брой на заявителите;
б)
брой на проверените заявители;
в)
общ брой на учебните заведения, снабдявани от проверените заявители с продукти, които отговарят на условията за предоставяне на помощ от Общността, и брой на учебните заведения, където са извършени проверки на място;
г)
брой на проверките на състава на продуктите;
д)
размер на заявената, изплатената и проверената на място помощ (в евро);
е)
намаляване на помощта след административна проверка (в евро);
ж)
намаляване на помощта поради забавено подаване на заявление съгласно член 11, параграф 3 (в евро);
з)
възстановена помощ след проверки на място съгласно член 15, параграф 9 (в евро);
и)
наложени санкции съгласно член 15, параграф 10 в случай на измама;
к)
брой на заявителите, чието одобрение е оттеглено или прекратено съгласно член 10.
2. Преди 31 януари всяка година държавите-членки представят на Комисията най-малко следната информация, свързана с предходния период от 1 август до 31 юли:
а)
количества мляко и млечни продукти, разбити по категории и подкатегории, за които е изплатена помощ;
б)
максимално допустимо количество;
в)
разходи на ЕС;
г)
предполагаем брой ученици, участващи в схемата за раздаване на мляко в училищата;
д)
национално доплащане.
3. Уведомленията, посочени в настоящия регламент, се извършват в съответствие с Регламент (ЕО) № 792/2009 на Комисията (6).
Член 2
В член 16 от Регламент (ЕО) № 1276/2008 втора алинея се заменя със следния текст:
„Уведомленията, посочени в първа алинея, се извършват в съответствие с Регламент (ЕО) № 792/2009 на Комисията (7).
Член 3
Регламент за изпълнение (ЕС) № 543/2011 се изменя, както следва:
1.
В член 97 второто изречение от буква б) се заменя със следния текст:
„Годишният отчет съдържа по-специално информацията, посочена в приложение XIV, и се нотифицира в съответствие с Регламент (ЕО) № 792/2009 на Комисията (8);
2.
В приложение XIV, част А, точка 1, буква б) се заличава.
Член 4
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 7 октомври 2011 година.

Labels: 10
12
6